‘Laat rentekoers onveranderd; dereguleer brandstofprys’(Argieffoto: Maroela Media) Solidariteit het aanbeveel dat die rentekoers vandag onveranderd gelaat moet word en het weer eens beklemtoon dat die regering die brandstofprys moet dereguleer. Dit volg nadat die verbruikersprysindeks (VPI)-koers Woensdag bekend gemaak is. In ooreenstemming met die neiging die afgelope paar maande het die hooflyn VPI-koers wat op ŉ koers van 5% te staan gekom het weer nader aan die bopunt van die Reserwebank se teikenbestek geëindig. “Brandstof is vandag ŉ skrikwekkende 23,1% duurder as ŉ jaar gelede. Ons moet druk op die regering uitoefen om gehoor te gee aan ons eise om die brandstofheffing te verlaag en om die prys ten volle te dereguleer,” sê Theuns du Buisson, ekonomiese navorser by Solidariteit. “Mense moet genoeg geld hê om werk toe te kan gaan en kos te koop. Hoër brandstofpryse is net nóg ŉ regulasie wat ons ekonomie versmoor. Die vrye mark is doodeenvoudig ŉ beter prysbepaler as ons regering,” Volgens Du Buisson sal ŉ verlaging in die brandstofprys ook uitkring na voedselpryse, wat self ook op ŉ koers van 6,7% te staan gekom het. Hy wys verder daarop dat dit ŉ buitengewoon negatiewe uitwerking op die armes en mees kwesbares het en dat die regering sy verantwoordelikheid teenoor alle landsburgers, maar veral hierdie groep, versuim deur nie aan hierdie eise gehoor te gee nie. “Die algehele VPI-koers is veral belangrik in ag genome die nuutste rentekoersbesluit wat vandag aangekondig word. Die besluitnemers mag dalk gedruk voel om die rentekoers te verhoog, maar ons moet in ag neem dat die meeste faktore wat die VPI opstoot ekstern is, veral die skeepsvragkrisis en die swak monetêre beleid in die VSA. “Ons verwag daarom, en beveel ook aan, dat die rentekoers onveranderd gelaat word. Die rentekoers is nie die oorsaak van die hoë VPI-koers nie en ŉ styging kan die bietjie groei wat daar is ongedaan maak.”